
Rezijansko jezikovno in folklorno izročilo
in Glasovi Rezije

STROKOVNI POSVET V REZIJI (ITALIJA)

Kraj: Ravanca 
Datum: sreda, 2. september 2026
Dvorana v občinski hiši občine Rezija, Via Roma 21, Ravanca
Začetek: 10.00 

Strokovni posvet v Reziji, posvečen jezikovni, plesni in glasbeni dediščini Rezije, bo že četrti v nizu strokovnih srečanj, ki jih organizira Slovensko etnološko društvo s Slovenci zunaj meja Republike Slovenije. Na strokovnem posvetu bodo predstavljeni ključni vidiki rezijanskega jezikovnega in folklornega izročila s poudarkom na rezijanskem narečju, pripovedni dediščini, glasbi in plesu ter dosedanjih in novejših raziskavah teh področij. Referati bodo osvetlili genealoške in sociolingvistične značilnosti rezijanskega narečja, pregled jezikoslovnih raziskav ter bogastvo rezijanske nesnovne kulturne dediščine, ohranjene tudi v arhivskih zbirkah.
Okrogla miza Glasovi Rezije pa bo namenjena v prvi vrsti pogovoru z Rezijani, ki se posvečajo ohranjanju kulturne dediščine in njenemu vključevanju v vsestranski napredek doline. Predstavljeno bo njihovo delo, uspehi, problemi in načrti. Zatem bo pozornost namenjena nekaterim preteklim dogodkom, v katerih so z Rezijani sodelovali tudi slovenski etnologi.
Inštitut za slovensko narodopisje in Glasbeno narodopisni inštitut ZRC SAZU sta s sodelavci v 60. in 70. letih prejšnjega stoletja v Reziji opravila vrsto raziskav. Velik prispevek k ohranjanju dediščine tega področja imata tudi Slovenski etnografski muzej in Goriški muzej. Dokumentirano gradivo, shranjeno v arhivu, danes predstavlja neizčrpen vir bogate dediščine za sedanje in prihodnje raziskovalce kot tudi za same Rezijane. 
Srečanje bo spodbudilo razmislek o pomenu raziskovanja, ohranjanja in predstavljanja rezijanske dediščine za krepitev kulturne identitete ter trajnostni razvoj doline Rezije. Strokovni posvet je organiziran v sodelovanju s strokovnjaki in raziskovalci z različnih institucij v Republiki Sloveniji in Reziji. 

PROGRAM STROKOVNEGA POSVETA


	10.00–10.15 
	Pozdravni nagovori: 
· ga. Anna Micelli, županja Rezije
· ga. Luigia Negro, vodja Muzeja rezijanskih ljudi
· dr. Tanja Roženbergar, predsednica SED

	10.15–11.45 
	Rezijansko jezikovno in folklorno izročilo

Moderira Alenka Černelič Krošelj, podpredsednica SED
Referati: 
· dr. Matej Šekli: Rezijansko narečje slovenščine: genealoški in sociolingvistični vidik
· dr. Janoš Ježovnik: Pregled jezikoslovnih raziskav rezijanskega narečja
· dr. Barbara Ivančič Kutin: Rezijansko pripovedno izročilo
· dr. Drago Kunej: Rezijanska glasba na arhivskih posnetkih GNI
· dr. Rebeka Kunej: Rezijanski ples

	11.45–12.15 
	odmor s kavo;

	12.15–13.15 
	Omizje: Glasovi Rezije 
Moderira dr. Mojca Ravnik, sodelavka ISN v pokoju
Sogovorniki se bodo pogovarjali o preteklih projektih, kot so etnološki tabori, izdajanje različnih publikacij, projekt ZBORZBIRK, in o aktualnem stanju in vizijah na področju kulturne dediščine v Reziji. 
 
Sodelujejo 
· Luigia Negro, vodja Muzeja rezijanskih ljudi na Solbici
· Sandro Quaglia, vodja DMO (Destination Management Organization) Turismo Benečija v Špetru
· Catia Quaglia, vsestranska kulturna delavka s Solbice
· Mara Paletti, Muzej brusačev na Solbici
· mag. Polona Sketelj, kustosinja v Slovenskem etnografskem muzeju v Ljubljani
· dr. Mojca Ravnik, znanstvena svetnica v pokoju, Inštitut za slovensko narodopisje v Ljubljani;

	13.15
	zaključek posveta in odhod v Bilo. 



Programski odbor: dr. Barbara Ivančič Kutin, Luigia Negro, dr. Mojca Ravnik, dr. Tanja Roženbergar, Zora Slivnik Pavlin
Organizacija ekskurzije: Zora Slivnik Pavlin, Jaka Ajlec


KNJIŽICA POVZETKOV 


Barbara Ivančič Kutin 
Inštitut za slovensko narodopisje ZRC SAZU, Ljubljana 
barbara.Ivancic@zrc-sazu.si 
 
Rezijansko pripovedno izročilo 
Milko Matičetov je v 60. in začetku 70. let 20. stoletja s folklorističnim terenskim delom v Reziji ustvaril eno najobsežnejših zbirk slovenskega pripovednega izročila: v vaseh po vsej dolini je zvočno dokumentiral čez 3000 enot narativnega gradiva. Posebej izstopa repertoar pravljičarke Valentine Pielich – Tine Vajtove s Solbice, ki se z več kot 400 narativnimi enotami uvršča med najboljše evropske pravljičarje. Gradivo v arhivu Inštituta za slovensko narodopisje je trajno ohranjen dokument o nekoč živi rezijanski besedni umetnosti, ki se danes le izjemoma še prenaša v ustno posredovani narečni besedi (npr. kulturni dogodki). V prispevku bo podan kratek pregled prizadevanj za ureditev, transkripcijo, raziskave in objave tega dragocenega gradiva. 
 
Doc. dr. Barbara Ivančič Kutin je višja znanstvena sodelavka v Inštitutu za slovensko narodopisje ZRC SAZU ter zunanja predavateljica na Filozofski fakulteti Univerze v Ljubljani. Njene folkloristične raziskave se prepletajo z etnologijo in jezikoslovjem (dialektologijo) in so osredinjene na slovensko pripovedno izročilo (deloma folklorne obrazce) in njihove performativne, jezikovne in družbene razsežnosti. Raziskave večinoma opira na (lastno) terensko delo v Sloveniji, največ v Posočju, pri Slovencih v zamejstvu (Benečija, Rezija) in med slovenskimi izseljenci po svetu. Prizadeva si tudi za ureditev in postopno objavljanje pripovednega gradiva, shranjenega v arhivu ISN, zlasti obsežnega korpusa, ki ga je dokumentiral Milko Matičetov. 

Janoš Ježovnik
Inštitut za slovenski jezik Frana Ramovša ZRC SAZU, Ljubljana
janos.jezovnik@zrc-sazu.si

Pregled jezikoslovnih raziskav rezijanskega narečja
Prvi zapisi v rezijanščini segajo v 18. stoletje. Gre za verska besedila (katekizme, pridige, molitve), ki so jih povečini zapisovali Nerezijani. Prvo posvetno delo v rezijanščini je izšlo šele leta 1930. Prvi raziskovalec, ki je »odkril« Rezijo, je bil leta 1790 poljski geograf in zgodovinar grof Jan Potocki (1761–1815). Za prve večje objave rezijanskih besedil je poskrbel ruski jezikoslovec Izmail I. Sreznjevski (1812–1880), ki je dolino obiskal 1841. Leta 1873 in v nadaljnjih letih mu je sledil najbolj znani zgodnji raziskovalec rezijanščine Poljak Jan Badouin de Courtenay (1845–1929), čigar dela predstavljajo začetek znanstvenega ukvarjanja z rezijanskim narečjem. Z rezijanščino so se intenzivneje ukvarjali še Fran Ramovš (1890–1952), Tine Logar (1916–2002), trenutno pa sta najbolj aktivna raziskovalca rezijanske jezikovne in kulturne stvarnosti Han Steenwijk in Roberto Dapit. Steenwijk je med drugim zaslužen za obsežen projekt standardizacije narečja.

Dr. Janoš Ježovnik je namestnik predstojnika Inštituta za slovenski jezik Frana Ramovša in vodja Oddelka za leksikologijo. Pri raziskovalnem delu se ukvarja predvsem s slovenskimi narečji v zamejstvu, v zahodnem delu Beneške Slovenije in v Reziji, predvsem z vidika glasoslovja in naglasoslovja ter jezikovnega stika in zamenjave jezika. Sodeluje pri pripravi 3. izdaje Slovarja slovenskega knjižnega jezika (eSSKJ) in je urednik vnašalnega sistema ZRCola 2.

Drago Kunej
Glasbenonarodopisni inštitut ZRC SAZU, Ljubljana 
Drago.Kunej@zrc-sazu.si 
 
Rezijanska glasba na arhivskih posnetkih GNI ZRC SAZU 
Predavanje bo na podlagi obsežne zbirke zvočnega gradiva Glasbenonarodopisnega inštituta ZRC SAZU predstavilo značilnosti rezijanskega glasbenega izročila. Posnetki, ki so od začetka sistematičnih raziskav leta 1962 nastajali v vseh krajih Rezije, dokumentirajo bogato vokalno izročilo in svojevrstno inštrumentalno glasbo zasedbe cítire in bunkule, ki je tesno povezana s plesom. Predavanje bo ob predstavitvi rezijanskih ljudskoglasbenih praks poudarilo tudi pomen arhivskih posnetkov za raziskovanje in ohranjanje glasbenega izročila ter za utrjevanje rezijanske kulturne identitete. 
 
Izr. prof. dr. Drago Kunej je znanstveni svetnik na GNI ZRC SAZU, kjer je dolgo vodil Zvočni arhiv; na AG in FF UL kot izredni profesor predava predmete s področja etnomuzikologije in glasbene akustike. Raziskuje zgodovino snemanj in zgodnje etnomuzikološke posnetke, ljudska glasbila, folklorne skupine ter izseljensko in preporodno glasbo. 

Rebeka Kunej
Glasbenonarodopisni inštitut ZRC SAZU, Ljubljana 
Rebeka.Kunej@zrc-sazu.si 

Rezijanski ples
Prispevek obravnava raziskovanje rezijanskega plesnega izročila od šestdesetih let 20. stoletja dalje, ko so slovenski raziskovalci začeli sistematično dokumentirati plesno tradicijo v Reziji. Sočasno z raziskovanjem, zapisovanjem in dokumentiranjem je naraščalo tudi zanimanje za njeno poustvarjanje in predstavljanje v Sloveniji, zlasti prek folklornih skupin. Prispevek osvetljuje razmerje med raziskovalnim delom in promoviranjem rezijanskega plesa ter ga umešča v okvir avtoriziranega dediščinskega diskurza. 

Doc. dr. Rebeka Kunej je raziskovalka na Glasbenonarodopisnem inštitutu ZRC SAZU, kjer se posveča etnokoreologiji. Raziskuje umeščenost plesnih praks v širše družbene, kulturne in politične kontekste ter vlogo plesa in gibanja pri soustvarjanju sodobnega družbenega prostora. Je nosilka predmeta Plesna dediščina in vsakdanje plesne prakse na Podiplomski šoli ZRC SAZU, sourednica monografije (s Thereso Jill Buckland) Sustaining Traditional Dance as Intangible Cultural Heritage (Založba ZRC, 2025) ter sourednica znanstvene revije Traditiones. 

Matej Šekli 
Univerza v Ljubljani, Filozofska fakulteta, Oddelek za slavistiko, Katedra za primerjalno slovansko jezikoslovje 
ZRC SAZU, Inštitut za slovenski jezik Frana Ramovša, Oddelek za dialektologijo 
matej.sekli@guest.arnes.si 

Rezijansko narečje slovenščine: genealoški in sociolingvistični vidik 
Rezijansko narečje je po genealoški klasifikaciji slovenskih narečij del severne slovenščine, to pomeni koroške narečne ploskve (baze) (Rigler 1963), po genealoško-tipološki klasifikaciji le-teh pa se uvršča v primorsko narečno skupino (grupo) (Logar in Rigler 1983, SLA 2011–). Gledano sociolingvistično je za rezijanščino značilna diglosija znotraj dvojezičnosti (ali celo večjezičnosti): rezijansko narečje slovenščine v dolini predstavlja nizki register, srednji register je oz. je bilo karnijsko narečje furlanščine, visoki register je knjižna italijanščina (predvsem od leta 1866), medtem kot je knjižna slovenščina za večino Rezijanov tuji jezik. V takih okoliščinah se je v 90. letih 20. stoletja v Reziji začel proces kodifikacije rezijanskega knjižnega mikrojezika (Steenwijk 1994, 1999, 2005, 2023). 

Prof. dr. Matej Šekli je redni profesor za primerjalno slovansko jezikoslovje na Filozofski fakulteti Univerze v Ljubljani in raziskovalec na Inštitutu za slovenski jezik Frana Ramovša ZRC SAZU. Njegova raziskovalna področja so primerjalno slovansko jezikoslovje, zgodovinska slovnica, narečjeslovje in imenoslovje slovenskega jezika ter slovenščina v stiku s sosedskimi jeziki in narečji. 

OKROGLA MIZA

Okroglo mizo vodi dr. Mojca Ravnik

Okrogla miza bo namenjena v prvi vrsti pogovoru z Rezijani, ki se posvečajo ohranjanju kulturne dediščine in njenemu vključevanju v vsestranski napredek doline. Predstavljeno bo njihovo delo, uspehi, problemi in načrti. Zatem bo pozornost namenjena nekaterim preteklim dogodkom, v katerih so z Rezijani sodelovali tudi slovenski etnologi (npr. kot mentorji na Mladinskih raziskovalnih taborih za slovenske srednješolce v Italiji ali kot sodelavci v projektu ZBORZBIRK Kulturna dediščina med Alpami in Krasom v Programu čezmejnega sodelovanja Slovenija – Italija 2007–2013), in pridobljenim izkušnjam in spoznanjem.  
Sodelujejo 
· Luigia Negro, vodja Muzeja rezijanskih ljudi na Solbici
· Sandro Quaglia, vodja DMO (Destination Management Organization) Turismo Benečija v Špetru
· Catia Quaglia, vsestranska kulturna delavka s Solbice
· Mara Paletti, Muzej brusačev na Solbici
· mag. Polona Sketelj, kustosinja v Slovenskem etnografskem muzeju v Ljubljani
· dr. Mojca Ravnik, znanstvena svetnica v pokoju, Inštitut za slovensko narodopisje v Ljubljani.

